รัฐเร่งสปีดเบิกจ่าย งบลงทุนครึ่งปีหลัง
รัฐแฮปปี้โครงการเร่งด่วนเบิกจ่ายฉลุย เหลือแต่งบลงทุนปกติยังต้องเร่งสปีดครึ่งปีหลัง
1 มิ.ย. 2559

รัฐแฮปปี้โครงการเร่งด่วนเบิกจ่ายฉลุย เหลือแต่งบลงทุนปกติยังต้องเร่งสปีดครึ่งปีหลัง 
นายมนัส แจ่มเวหา อธิบดีกรมบัญชีกลาง เปิดเผยว่า การเบิกจ่ายงบประมาณเพื่อกระตุ้นเศรษฐกิจเป็นไปตามเป้าหมายที่ตั้งไว้ โดยเฉพาะโครงการเร่งด่วนตามนโยบายของรัฐบาล ได้แก่ มาตรการส่งเสริมความเป็นอยู่ระดับตำบลละ 5 ล้านบาท วงเงิน 3.5 หมื่นล้านบาท พบว่า การเบิกจ่ายตั้งแต่วันที่ 1 ต.ค. 2558-27 พ.ค. 2559 มีการก่อหนี้รวม 3.44 หมื่นล้านบาท หรือ 94.87% และมีการเบิกจ่ายไปแล้ว 2.83 หมื่นล้านบาท หรือ 78.28%
นอกจากนี้ ยังมีการเบิกจ่ายมาตรการสำคัญเร่งด่วนเพื่อช่วยเหลือเกษตรกรและคนยากจนในการเสริมสร้างความเข้มแข็งอย่างยั่งยืน วงเงิน 6,541 ล้านบาท มีการอนุมัติโครงการให้ตามจังหวัด 3,194 ล้านบาท มีการก่อหนี้ 2,716 ล้านบาท และมีการเบิกจ่ายแล้ว 2,450 ล้านบาท หรือ 76.71%
ขณะที่การเบิกจ่ายเงินตามโครงการช่วยเหลือเกษตรกรและคนยากจนโดยสนับสนุนการจัดหาเครื่องจักรกลการเกษตรให้แก่กลุ่มสหกรณ์และกลุ่มเกษตรกร วงเงิน 254 ล้านบาท มีการก่อหนี้ 230 ล้านบาท และเบิกจ่ายได้ 205 ล้านบาท หรือ 80%
สำหรับการเบิกจ่ายงบลงทุนปีงบประมาณ 2559 สำหรับหน่วยงานที่ได้รับงบเกิน 1,000 ล้านบาท มีวงเงินรวม 3.63 แสนล้านบาท เบิกจ่ายไปแล้ว 47.57% ซึ่งกระทรวงการคลังได้พยายามเร่งเบิกจ่ายงบลงทุนในส่วนนี้ให้มีเม็ดเงินเข้าสู่ระบบเศรษฐกิจในช่วงครึ่งหลังของปี เพื่อให้เศรษฐกิจขยายตัวได้ 3.3%